  Майя Бывальцева Удмуртиысь Вавож ёрослэн тӧроез Олег Овчинников луиз. Сыӵе пумкылъян 11-тӥ коньывуонэ ёросысь депутатъёслэн сессиязы кутӥзы. Со понна 17-ез депутатъёс куразэс сётӥзы, витез Дмитрий Шиховлы дурбасьтӥзы. Сизьымез бюллетеньёс ярантэмен лыдъямын. Сизьым бюллетень изъянтэмын. Валаны луэ, со юри малпаса озьы лэсьтэмын, пумитъяськон шуыса. Нимаз кунмуртъёслэн политикаен шудэмзы Сергей Смирнов, Удмуртиысь тӧролэн но кивалтэтлэн администрацизылэн кивалтӥсезБыръёнъёс бере Олег Овчинников журналистъёслы валтӥсь ужпумъёсыз сярысь вераз. Мон понна со туж бадӟым кылкутон. Туж оскисько, пуктэм ужпумъёсты быдэсъяны быгатомы шуыса. Мон вуоно ужам вить валтӥсь ӧръёсты пусйи: гурт возёсэз, мерлыко удысэз, спортэз но туризмез азинтон, озьы ик муниципал реформаос ортчытыны кулэ Олег Овчинников, Вавож ёрослэн тӧроезВыль тӧролэн верамезъя, валтӥсез ужпум – гурт возёсэз азинтон. Ёрос йӧл кысконъя нырысетӥ интыын мынэ, солэсь улэ лэзькыны уг яра. Озьы ик йӧл поттонъя вить арлы учкет (концепция) дасяло. Сергей Смирнов пусйиз, сессиын кӧня ке лэчыт ужпумъёсты ӝутӥзы, кудъёссэ быдэстыны элькун тӧрлыкъёслэн юрттэмзы кулэ. Соос пӧлын: Ува шуре кырсь вуос шедё шуыса чакланъёс, Вавожысь эмъюртын сокращение но жуг-жагез нимаз люкан контейнеръёс пуктылон. Со сяна, сюресъёс, канализация лэсьтонлы, спортъя выль огъет пуктонлы саклык висъяны малпало. Матысь аръёсы Вавож ёросын кык бадӟым праздникъёс ортчозы – улосвылкуспо Гербер но Элькун тол гурт шудонъёс Тодэ вайытом, Вавож ёрослэн тӧроез интые сизьым кандидатъёс вал, 9-тӥ коньывуонэ соос пӧлысь кысксэ бырйизы. ВАТСАН Овчинников Олег Павлович. Вордскиз Можга ёросысь Уча (Большая Уча) черкогуртын 30-тӥ шуркынмонэ 1986-тӥ арын. 2009-тӥ арын Ижысь гурт возёсъя академиысь зооинженерной факультетэз йылпумъяз, 2011-тӥ арын отысь ик экономикая факультетэз «Экономика и управление на предприятии агропромышленного комплекса» ӧнеръя (заочной амалэн дышетскыса). Можга ёросысь «Россия» огазеяськонын но Дэри ёросысь «Восточный» огазеяськонын зоотехник луыса ужаз. 2015-2018 аръёсы – Удмуртиысь гурт возёсъя но сиён-юонъя министерствоысь пудо вордонъя племенной ужъя управлениын. Собере «ИжАгроТех» огазеяськонлэн кивалтӥсезлэн азинсконъя воштӥсез вал. 2019-тӥ арын пӧсьтолэзьысен – Вавож ёрос администрацилэн тӧроезлэн нырысетӥ воштӥсез – Вавож ёрос администрацилэн тӧроезлэн экономикая воштӥсез. Куарусёнысен ёрос тӧролэсь ужъёссэ быдэсъяз. Тегъёс: Политика Вавож быръёнъёс Удмуртия депутатъёс СергейСмирнов  